作者：张绍文
词牌/韵律：沁园春

paragraphs: 数遍时贤，谁似云溪，未老得闲。
自抽身州县，归休旧隐，灰心名利，跳出尘寰。
卸却朝衣，笑拈拄杖，日在花阴竹径间。
身轻健，任高眠晏起，渴饮饥餐。
垂弧猛省当年。
且约住春风开寿筵。
况园亭池馆，新奇佳丽，弟兄子侄，歌笑团栾。
绿鬓朱颜，纶巾羽扇，做个人间长寿仙。
霞觞举，愿年年今日，长对南山。